Talous- ja sosiaalikomitean lausunto aiheesta "Ehdotus neuvoston päätös Euroopan laajuisen korkeakouluopetusta koskevan yhteistyöohjelman kolmannen vaiheen (Tempus III) (2000-2006) hyväksymisestä 29 päivänä huhtikuuta 1999 tehdyn päätöksen 1999/311/EY uuttamisesta"



Virallinen lehti nro C 204 , 18/07/2000 s. 0068 - 0069



Talous- ja sosiaalikomitean lausunto aiheesta "Ehdotus neuvoston päätös Euroopan laajuisen korkeakouluopetusta koskevan yhteistyöohjelman kolmannen vaiheen (Tempus III) (2000-2006) hyväksymisestä 29 päivänä huhtikuuta 1999 tehdyn päätöksen 1999/311/EY uuttamisesta" (2000/C 204/15) Neuvosto päätti 5. toukokuuta 2000 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastasi "ulkosuhteet" -jaosto. Valmistelutyön aikana talous- ja sosiaalikomitea päätti nimittää Susanna Florion yleisesittelijäksi (työjärjestyksen 20 ja 50 artikla). Talous- ja sosiaalikomitea hyväksyi 24. ja 25. toukokuuta 2000 pitämässään 373. täysistunnossa (toukokuun 24. päivän kokouksessa) seuraavan lausunnon äänin 81 puolesta yhden pidättyessä äänestämästä. 1. Johdanto 1.1. Tempus-ohjelma 1.1.1. Euroopan laajuinen korkeakouluopetusta koskeva Tempus-ohjelma hyväksyttiin 7. toukokuuta 1990 päätöksellä N:o 233. Tukikelpoisia maita olivat tällöin Phare-ohjelman piiriin kuuluvat maat. Phare-ohjelmalla aloitettiin Keski- ja Itä-Euroopan maiden taloudellisten ja yhteiskunnallisten uudistusprosessien entistä järjestelmällisempi tukipolitiikka. 1.1.2. Tempus-ohjelman toinen vaihe aloitettiin vuonna 1993 neuvoston päätöksellä 93/246/ETY. Toinen vaihe kattoi ajanjakson 1994-1998. Toisessa vaiheessa tukikelpoisiksi maiksi hyväksyttiin myös Tacis-ohjelman piiriin kuuluvat maat eli uudet itsenäiset valtiot ja Mongolia (Tempus II). 1.1.3. Korkeakouluopetus ja koulutus sekä niiden uudistus ja rakennemuutos on näin ollen määritelty kansainvälisen yhteistyön painopistealoiksi, jotta lähennettäisiin kumppanuusmaita ja Euroopan unionia. Yhteisillä toimilla on eri maissa edistetty strategista suunnittelua ja institutionaalista kehitystä erityisesti opetuksen uudistamiseksi. 1.1.4. Ohjelman eri vaiheiden hyväksyminen ja ohjelman ulottaminen uusiin maihin Keski- ja Itä-Euroopassa sekä entisessä Neuvostoliitossa vastaavat yhteiskunnallis-taloudellisia muutoksia kumppanuusmaissa sekä tasapainoisia kansainvälisia suhteita. 2. Tempus III 2.1. Euroopan laajuisen korkeakouluopetusta koskevan yhteistyöohjelman viimeisin vaihe (Tempus III) hyväksyttiin 29. huhtikuuta 1999 neuvoston päätöksellä 1999/311/EY. Kyseinen uusi vaihe on määrä aloittaa heinäkuussa 2000, ja se kestää kuusi vuotta (2000-2006). 2.2. Neuvoston tekemän päätöksen 2 artiklassa määritellään tukikelpoiset maat, jotka ovat asetuksen (ETY) N:o 3906/89 (Phare-ohjelma) mukaan Keski- ja Itä-Euroopan assosioitumattomat maat sekä asetuksen (Euratom, EY) N:o 1279/96 (Tacis-ohjelma) mukaan uudet itsenäiset valtiot ja Mongolia. 3. Ehdotus päätökseksi 3.1. Päätöksen edellä mainitussa 2 artiklassa on alaviite, jonka mukaan "tällä hetkellä" assosioitumattomat maat voivat osallistua ohjelmaan mainitun asetuksen perusteella. Kyseisistä maista mainitaan kuitenkin vain Albania, Bosnia ja Hertsegovina sekä entinen Jugoslavian tasavalta Makedonia. 3.2. Kansainvälisten suhteiden kehittyminen sekä tietyissä maissa jo tapahtuneet ja toisissa maissa toivottavasti tapahtuvat muutokset ovat mahdollistaneet Tempus-ohjelman uuden vaiheen ulottamisen myös muihin kyseisen alueen maihin. Ennen kaikkea on käynyt ilmeiseksi, että viimeaikaisten demokraattisten muutosten vuoksi Kroatian ottaminen mukaan Tempus-ohjelman tukikelpoisten maiden piiriin on tärkeää. 3.3. Komissio on näin ollen katsonut aiheelliseksi tarkistaa edellä mainittua päätöstä. Tämän vuoksi se on esittänyt ehdotuksen neuvoston päätökseksi, jolla on tarkoitus muuttaa päätöksessä 1999/311/EY olevaa 2 artiklaa poistamalla alaviite, joka on nykytilanteessa osoittautunut liian rajoittavaksi ja estää Kroatian pääsyn ohjelman piiriin. 4. Huomioita 4.1. Komitean lähtökohtana on, että yliopistoilla voi olla avainrooli niin yhteiskunnan uudistusprosessissa kokonaisuudessaan kuin kansojen yhteistyön lujittamisessa. Komitean mielestä on tärkeää ottaa Kroatia mukaan ohjelman tukikelpoisten maiden piiriin myös niitä syvällisiä taloudellisia ja yhteiskunnallisia uudistuksia ajatellen, joita Kroatian on toteutettava lähentyessään Euroopan unionia. Kroatian ottaminen mukaan Tempus III -ohjelman piiriin kuvastaa Euroopan unionin ja sen naapurimaiden suhteiden vahvistumista, mutta voi myös olla tärkeä tekijä luotaessa uudelleen Balkanin alueella hyödyllisiä ja välttämättömiä yhteistyösuhteita, jotka hiljattainen konflikti äkisti katkaisi. 4.2. Euroopan unionin poliittisia näkymiä ajatellen Tempus-ohjelman laajentaminen on välttämätöntä, jotta autettaisiin kyseisiä maita saavuttamaan erityistavoitteensa, jotka komissio ja kyseisten maiden viranomaiset ovat yhdessä määritelleet. Näin voidaan vaikuttaa käynnissä oleviin talousuudistus- ja demokratian vakiinnuttamisprosesseihin. Tämän merkitys on entistä ilmeisempi, kun ajatellaan, että Tempus-ohjelman uudessa vaiheessa on määrä luoda yhteyksiä myös kansalaisyhteiskunnan ja talouselämän ei-akateemisiin toiminta-aloihin. 4.3. Lisäksi Tempus-ohjelma, jonka yhtenä tavoitteena on korkeakoulujärjestelmien niin sisällöllinen kuin rakenteellinen ja hallinnollinen uudistaminen, saattaa osoittautua erityisen hyödylliseksi luotaessa esimerkkejä tiedon levittämiseen liittyvistä julkishallinnon hyvistä käytänteistä. 4.4. Komitea korostaa jälleen kerran Tempus-ohjelman aiemmista vaiheista saatujen kokemusten merkitystä ja toivoo, että uuden ohjelman yhteydessä hyväksytään pikaisesti neuvoston päätöksen 1999/311/ETY välttämätön muutos, jotta Kroatia voitaisiin lukea kuuluvaksi tukikelpoisiin maihin. Bryssel 24. toukokuuta 2000. Talous- ja sosiaalikomitean puheenjohtaja Beatrice Rangoni Machiavelli